## Rovira: “Gràcies a la llei de llibertat educativa que impulsa el Consell, el CEIP Amanecer de Torrevieja ha pogut triar i canviar la seua llengua base per al pròxim curs”

*** El conseller d’Educació ha visitat el CEIP Amanecer i ha assistit a la graduació de la seua primera promoció
* Este col·legi ha votat a favor de canviar el seu projecte lingüístic de centre per al pròxim curs 2024-2025
* Rovira ha visitat també les obres del CEIP Inmaculada Concepción**

El conseller d’Educació, Universitats i Ocupació, José Antonio Rovira, ha visitat este dijous el CEIP Amanecer de Torrevieja on ha assenyalat que “per fi esta localitat té el col·legi que es mereix”.

Les noves instal·lacions d’este centre educatiu es van inaugurar a principis del curs actual, 2023-2024, per als 578 alumnes i 43 docents.

Durant la seua visita a les noves instal·lacions, José Antonio Rovira ha destacat que el CEIP Amanecer és un dels centres que ha votat a favor de canviar el seu projecte lingüístic de centre. “Gràcies a la llibertat educativa, impulsada pel Govern de Carlos Mazón, els alumnes d’este col·legi podran estudiar el pròxim curs en la seua llengua base” ha afegit el responsable d’Educació.

En este sentit, Rovira ha destacat que des del Consell “creiem en la llibertat, i volem que siguen els pares els que trien l’educació dels seus fills. El nostre objectiu és passar de la imposició a la promoció del valencià”

“Volem que els alumnes no demanen l’exempció, que cursen i s’examinen de l’assignatura de Valencià perquè tindran al final dels seus estudis un diploma, i si trauen de mitjana un 7 en l’etapa de Batxillerat en esta assignatura o en la Prova d’Accés a la Universitat tindran el C1” ha recordat José Antonio Rovira.

El conseller d’Educació, Universitats i Ocupació ha assistit també a la graduació de la primera promoció de 6t de Primària del CEIP Amanecer.

Anteriorment a la visita al CEIP Amanecer, el conseller d’Educació, juntament amb l’alcalde de Torrevieja, Eduardo Dolón, ha visitat les obres del CEIP Inmaculada Concepción, que es preveu que finalitzen a la fi d’este any 2024.

Fecha: 20/06/2024